Návrh ROZHODNUTIE RADY o stanovisku, ktoré má Európska únia zaujať v rámci Podvýboru pre sanitárne a fytosanitárne opatrenia zriadeného Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej, pokiaľ ide o prijatie rokovacieho poriadku /* COM/2014/0295 final - 2014/0153 (NLE) */





DÔVODOVÁ SPRÁVA 1. KONTEXT NÁVRHU Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej bola podpísaná 26. júna 2012 a predbežne sa vykonáva od 1. marca 2013, pokiaľ ide o Peru, a od 1. augusta 2013, pokiaľ ide o Kolumbiu. V článku 103 dohody sa zriaďuje Podvýbor pre sanitárne a fytosanitárne opatrenia (ďalej len „PSFO“), ktorý má zabezpečovať a monitorovať vykonávanie kapitoly 5 dohody o obchode o sanitárnych a fytosanitárnych opatreniach a posudzovať každú otázku, ktorá by mohla mať vplyv na dodržiavanie ustanovení uvedenej kapitoly. PSFO má prijať svoje pracovné postupy na prvom zasadnutí. Priložený návrh rozhodnutia Rady predstavuje návrh právneho aktu na schválenie pozície, ktorú má zaujať Európska únia v PSFO pri prijímaní jeho rokovacieho poriadku. 2. VÝSLEDKY KONZULTÁCIÍ SO ZAINTERESOVANÝMI STRANAMI O rokovacom poriadku PSFO sa už s Kolumbiou a Peru diskutovalo a je predmetom predbežného dohovoru uzavretého v rámci prípravy prvého zasadnutia PSFO na účely vykonávania dohody. Teraz by sa mal posúdiť v rámci vnútorných postupov zmluvných strán s cieľom uzavrieť konečnú dohodu. 3. PRÁVNY ZÁKLAD NÁVRHU So zreteľom na Zmluvu o fungovaní Európskej únie, a najmä na jej článok 218 ods. 9, Komisia predkladá Rade návrh rozhodnutia, ktorým sa stanovuje pozícia, ktorá sa má prijať v mene Únie v PSFO zriadenom na základe uvedenej dohody o obchode. 2014/0153 (NLE) Návrh ROZHODNUTIE RADY o stanovisku, ktoré má Európska únia zaujať v rámci Podvýboru pre sanitárne a fytosanitárne opatrenia zriadeného Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej, pokiaľ ide o prijatie rokovacieho poriadku RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 218 ods. 9, so zreteľom na návrh Európskej komisie, keďže: (1) Rada 19. januára 2009 poverila Komisiu rokovať o mnohostrannej dohode o obchode v mene Európskej únie a jej členských štátov s členskými krajinami Andského spoločenstva. (2) Tieto rokovania sa skončili a Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej bola podpísaná 26. júna 2012. (3) Dohoda o obchode sa podľa jej článku 330 ods. 3 predbežne vykonáva od 1. marca 2013, pokiaľ ide o Peru, a od 1. augusta 2013, pokiaľ ide o Kolumbiu, a to s výhradou jej uzavretia v neskorší dátum. (4) V článku 103 dohody sa zriaďuje Podvýbor pre sanitárne a fytosanitárne opatrenia (ďalej len „PSFO“), ktorý má zabezpečovať a monitorovať vykonávanie kapitoly 5 dohody o obchode o sanitárnych a fytosanitárnych opatreniach a posudzovať každú otázku, ktorá by mohla mať vplyv na dodržiavanie ustanovení uvedenej kapitoly. PSFO má prijať svoje pracovné postupy na prvom zasadnutí. (5) Únia by mala určiť pozíciu, ktorú má zaujať k prijatiu rokovacieho poriadku PSFO, PRIJALA TOTO ROZHODNUTIE: Článok 1 Stanovisko, ktoré má Európska únia zaujať v Podvýbore pre sanitárne a fytosanitárne opatrenia (ďalej len „PSFO“) zriadenom Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej, pokiaľ ide o prijatie rokovacieho poriadku PSFO, sa zakladá na návrhu rozhodnutia PSFO so zástupcami EÚ, Kolumbie a Peru pripojenom k tomuto rozhodnutiu Rady. Zástupcovia Únie v PSFO môžu odsúhlasiť menšie zmeny v návrhu rozhodnutia bez ďalšieho rozhodnutia Rady. Článok 2 Rozhodnutie o PSFO so zástupcami EÚ, Kolumbie a Peru sa po prijatí uverejní v Úradnom vestníku Európskej únie. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA ROZHODNUTIE č. [...] PODVÝBORU PRE SANITÁRNE A FYTOSANITÁRNE OPATRENIA EÚ, KOLUMBIE A PERU z […] o prijatí rokovacieho poriadku Podvýboru pre sanitárne a fytosanitárne opatrenia podľa článku 103 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej PODVÝBOR PRE SANITÁRNE A FYTOSANITÁRNE OPATRENIA, so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou a Peru na strane druhej podpísanú 26. júna 2012 v Bruseli, a najmä na jej článok 103, keďže: 1. Podvýbor pre sanitárne a fytosanitárne opatrenia (ďalej len „PSFO“) má na prvom zasadnutí prijať svoj pracovný postup. 2. PSFO má zabezpečovať a monitorovať vykonávanie kapitoly 5 dohody o obchode, ktorá sa týka sanitárnych a fytosanitárnych opatrení, a posudzovať každú otázku, ktorá by mohla mať vplyv na dodržiavanie ustanovení uvedenej kapitoly. PRIJAL TOTO ROZHODNUTIE: 1. Rokovací poriadok PSFO sa prijíma v súlade s prílohou k tomuto rozhodnutiu. 2. Toto rozhodnutie nadobúda účinnosť … V … dňa … Príloha k rozhodnutiu č. [...] Podvýboru pre sanitárne a fytosanitárne opatrenia EÚ, Kolumbie a Peru ROKOVACÍ PORIADOK PODVÝBORU PRE SANITÁRNE A FYTOSANITÁRNE OPATRENIA ZRIADENÉHO PODĽA KAPITOLY 5 DOHODY O OBCHODE MEDZI EURÓPSKOU ÚNIOU A JEJ ČLENSKÝMI ŠTÁTMI NA JEDNEJ STRANE A KOLUMBIOU A PERU NA STRANE DRUHEJ Článok 1 Zloženie a predsedníctvo 1. Podvýbor pre sanitárne a fytosanitárne opatrenia (ďalej len „PSFO“), ktorý je zriadený v súlade s článkom 103 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej, si plní povinnosti v súlade s článkom 103 dohody o obchode a prijíma zodpovednosť za zabezpečovanie a monitorovanie vykonávania kapitoly 5 o sanitárnych a fytosanitárnych opatreniach. 2. Ako sa stanovuje v článku 103 ods. 2 dohody o obchode, PSFO je zložený zo zástupcov, ktorých si určí každá zmluvná strana, a zodpovedá za sanitárne a fytosanitárne otázky. 3. PSFO po dobu jedného roka striedavo predsedá vysoký úradník Európskej komisie zastupujúci Úniu a jej členské štáty, vysoký úradník kolumbijskej vlády alebo vysoký úradník peruánskej vlády. Prvé obdobie predsedníctva sa začína dňom prvého zasadnutia výboru pre obchod a končí sa 31. decembra toho istého roka. PSFO predsedá zmluvná strana, ktorá predsedá výboru pre obchod. 4. PSFO sa môže schádzať na zasadnutiach, ktorých sa zúčastní len strana EÚ a jedna signatárska andská krajina, v súvislosti so záležitosťami, ktoré sa týkajú výlučne ich dvojstranného vzťahu. Takýmto stretnutiam budú predsedať obe zmluvné strany. S predchádzajúcim súhlasom príslušných zmluvných strán sa na týchto zasadnutiach môžu zúčastniť aj iné signatárske andské krajiny. 5. Odkaz na „zmluvné strany“ v rokovacom poriadku zodpovedá vymedzeniu uvedenému v článku 6 dohody. Článok 2 Zasadnutia 1. Ako sa stanovuje v článku 103 ods. 2 dohody, PSFO sa schádza aspoň raz ročne a na žiadosť ktorejkoľvek zmluvnej strany sa uskutočňujú zvláštne zasadnutia. Ak sa zmluvné strany nedohodnú inak, zasadnutia sa striedavo konajú v Bogote, Bruseli a Lime. 2. Zasadnutia PSFO zvoláva predsedajúca zmluvná strana na deň a miesto, na ktorých sa zmluvné strany dohodnú. 3. PSFO môže zasadať aj prostredníctvom video- a audiokonferencií. Článok 3 Delegácie Zmluvné strany sú pred každým zasadnutím informované o plánovanom zložení delegácií, ktoré sa zúčastnia na zasadnutí. Článok 4 Pozorovatelia PSFO sa môže ad hoc rozhodnúť, že prizve pozorovateľov. Článok 5 Korešpondencia 1. Dokumenty PSFO uvedené v článkoch 6, 7 a 8 tohto rokovacieho poriadku sa doručia predsedom PSFO a sekretariátu Výboru pre obchod. 2. V prípade záležitostí, ktoré sa týkajú výlučne dvojstranného vzťahu medzi EÚ a jednou signatárskou andskou krajinou, prebieha korešpondencia medzi týmito dvoma zmluvnými stranami, pričom ostatné andské krajiny sú podľa potreby v plnej miere informované. Článok 6 Program zasadnutí 1. Predbežný program každého zasadnutia vypracujú obidve zmluvné strany spoločne. Tento program sa spolu s príslušnými dokumentmi zašle všetkým zmluvným stranám najneskôr 14 dní pred začiatkom zasadnutia. 2. PSFO prijíma program na začiatku každého zasadnutia. Ak sa tak zmluvné strany dohodnú, možno do programu zaradiť aj body, ktoré nie sú uvedené v predbežnom programe. 3. Predseda PSFO môže na základe dohody s ostatnými zmluvnými stranami prizvať na zasadnutia výboru expertov, aby poskytli informácie o konkrétnych otázkach. Článok 7 Zápisnica 1. Návrh zápisnice z každého zasadnutia vypracujú zmluvné strany spoločne. Prvý návrh vypracuje predsedajúca zmluvná strana do 21 dní od ukončenia zasadnutia. 2. V zápisnici sa spravidla zhrnie každý bod programu a v prípade potreby sa spresnia: a) dokumenty predložené PSFO; b) všetky vyhlásenia, o ktorých zapísanie požiadal niektorý z členov PSFO a c) navrhnuté rozhodnutia a odporúčania, dohodnuté vyhlásenia a závery prijaté v súvislosti s konkrétnymi bodmi. 3. Zápisnica zahŕňa aj zoznam účastníkov zasadnutia PSFO. 4. Zmluvné strany zápisnicu písomne schvália v priebehu dvoch mesiacov od dátumu zasadnutia. Po schválení jej exempláre podpíše predseda a zástupcovia ostatných zmluvných strán. Každá zmluvná strana dostane jeden originálny exemplár týchto autentických dokumentov. Jeden exemplár podpísanej zápisnice sa zašle sekretariátu Výboru pre obchod. Článok 8 Akčný plán 1. PSFO prijme akčný plán, ktorý sa týka činností dohodnutých zmluvnými stranami počas zasadnutia. 2. Plnenie akčného plánu zmluvnými stranami preskúma PSFO na ďalšom zasadnutí. Článok 9 Jazyky 1. Úradnými jazykmi PSFO sú úradné jazyky zmluvných strán. 2. Ak sa zmluvné strany nerozhodnú inak, rokovania PSFO sa obvykle zakladajú na dokumentácii a návrhoch pripravených v jazykoch uvedených v odseku 1. Článok 10 Zverejňovanie a dôvernosť 1. Ak nebolo rozhodnuté inak, zasadnutia PSFO nie sú verejné. 2. Ak jedna zo zmluvných strán predloží PSFO, osobitným výborom, pracovným skupinám alebo akýmkoľvek iným orgánom informácie, ktoré sa považujú podľa jej zákonov a iných právnych predpisov za informácie dôverného charakteru, zaobchádzajú zmluvné strany podľa pravidiel opísaných v článku 290 ods. 2 dohody s takýmito informáciami ako s dôvernými. Článok 11 Výdavky 1. Výdavky, ktoré vzniknú v dôsledku účasti na zasadnutiach PSFO, pokiaľ ide o výdavky na zamestnancov, cestu a diéty, ako aj o poštovné a telekomunikačné výdavky, znáša každá zmluvná strana sama. 2. Výdavky v súvislosti s organizáciou zasadnutí a rozmnožením dokumentov znáša zmluvná strana, ktorá je organizátorom zasadnutia. 3. Náklady na tlmočenie počas zasadnutí a preklad dokumentov do alebo z/zo španielčiny a angličtiny prevezme hostiteľská zmluvná strana. Tlmočenie a preklad do alebo z iných jazykov obstará žiadajúca zmluvná strana. Článok 12 Zmeny rokovacieho poriadku Tento rokovací poriadok, ako aj akékoľvek následné zmeny, prijíma PSFO v zmysle článku 103 ods. 2 dohody.